'रेड सुटकेस' बनिरहेको फिल्मभन्दा फरक : सौगात मल्ल
भेनिस फिल्म फेस्टिभलमा प्रिमियर भएको फिल्म 'द रेड सुटकेस'को ट्रेलर सार्वजनिक भएको छ । मंगलबार पत्रकार सम्मेलन गर्दै निर्माण टिमले फिल्मको ट्रेलर सार्वजनिक गरेको हो । 
काठमाडौँ — भेनिस फिल्म फेस्टिभलमा प्रिमियर भएको फिल्म 'द रेड सुटकेस'को ट्रेलर सार्वजनिक भएको छ । मंगलबार पत्रकार सम्मेलन गर्दै निर्माण टिमले फिल्मको ट्रेलर सार्वजनिक गरेको हो । ट्रेलरमा अभिनेता सौगात मल्ल, विपिन कार्की, सृष्टि श्रेष्ठ र प्रवीण खतिवडा देखिएका छन् । रेडियो कार्यक्रममा कसैले आफूसँग जम्काभेट भएको रेड सुटकेस गुडाउँदै हिँड्ने व्यक्तिबारे सुनाइरहेको प्रसंग ट्रेलरमा समावेश छ । फिडेल देवकोटाको निर्देशनमा बनेको यो फिल्ममा कतारबाट आइपुगेको सामग्रीलाई गन्तव्यसम्म पुर्‍याउन हिँडेको यात्रा र त्यही यात्रामा जोडिन आउने पात्रहरुको कथालाई प्रस्तुत गरिएको छ ।'त्यो रातो सुटकेस भित्र के छ?' ट्रेलरमा रेड सुटकेस गुडाउँदै गरेको चरित्रमा देखिएका प्रवीणलाई पत्रकार सम्मेलनमा प्रश्न सोध्दा उनले त्यसभित्र सपना, कल्पना रहेको जवाफ दिए । 'त्यो सुटेकेसभित्र नेपालका जवानहरुको सपना, कल्पना र आशाहरु छन्,'उनले भने । चैत ३० देखि प्रदर्शनमा आउने यो फिल्म फरक रहेको दाबी गर्छन्, अभिनेता सौगात मल्ल । 'यो सँधै हेरिरहेको फिल्म भन्दा फरक छ । यो फिल्ममा काम गर्दा रमाइलो अनुभव भयो । दर्शकले त्यसैले पनि यो फिल्ममा फरक अनुभव गर्नुहुनेछ । यस्ता फिल्म किन फिल्म फेस्टिभल पुग्छन्, हामीले बनाइरहेका फिल्महरु किन त्यता जाँदैन भन्ने पनि दर्शकले बुझ्नुहुनेछ,'मल्लले भने ।निर्माता रामकृष्ण पोख्रेलले फिल्म बनिरहेका फिल्मभन्दा निकै पृथक रहेको बताए । 'यो फिल्मलाई हामीले नयाँ वर्षमा किन रिलिज गर्दैछौं भने यो फिल्म बनिरहेका फिल्मभन्दा निकै पृथक र दुर्लभ छ । यस्तो फिल्म अरुले बनाइरहेको म देख्दिन । हामीले बनाउने कोसिस गरेका छौं,'निर्माता पोख्रेलले भने । फिल्मलाई खिचेका सिनिमेटोग्राफर सुसन प्रजापति पनि यो फिल्ममा व्यवसायिक फिल्ममा भन्दा फरक प्रकृयामा काम भएको दाबी गर्छन् । 'म व्यवसायिक फिल्म धेरै खिच्छु । यो फिल्ममा ती व्यवसायिक फिल्ममाजस्तै आँखालाई राम्रो लाग्ने दृश्य खिचेको छैन । तर, कथालाई अर्थपुर्ण लाग्ने दृश्य नै खिचेको छु,'उनले भने ।निर्देशक देवकोटा 'द रेड सुटकेस'लाई नेपाली माटो सुहाउँदो र पृथक बनाउने प्रयास गरेको बताउँछन् । 'हामीले सक्दो फिल्मलाई नेपाली माटोको सुगन्धमा बनाउने प्रयास गरेका छौं,'उनले भने ।